MONO : มั่นใจปีนี้เทิร์นอราวด์แนะซื้อเก็งกำไรเป้า 2.80 บาท
MONO ปรับประมาณการกำไรปี 2559 ขึ้น 85% ด้วยราคาเป้าหมายใหม่ สิ้นปี 2559 ที่ 2.80 บาทยังคงคำแนะนำ ซื้อเก็งกำไร จากแนวโน้มที่น่าสนใจจากการเทิร์นอราวด์ของผลประกอบการ
23 พ.ค. 2559

บล.บัวหลวง ระบุในบทวิเคราะห์วันนี้ (23 พ.ค.) ว่า บริษัท โมโน เทคโนโลยี จำกัด (มหาชน) หรือ MONO เชื่อว่าไตรมาส 2/59 ยังเป็นช่วงไฮซีซั่นสำหรับธุรกิจสื่อแม้ว่าเม็ดเงินจะไม่ได้เติบโตมากนัก อย่างไรก็ตามผู้ประกอบการทีวีดิจิตอลที่มีเรตติ้งสูงอย่างช่อง MONO ย่อมตกเป็นเป้าหมายในการใช้เม็ดเงินโฆษณาในลำดับต้นๆ เชื่อว่าบริษัทจะสามารถพลิกกลับมาเป็นกำไรได้ในไตรมาส 2/59 เร็วกว่าที่คาดไว้ก่อนหน้านี้ที่ไตรมาส 3/59 ประเมินกำไรหลักจะอยู่ที่ 25 ล้านบาท ในไตรมาส 2/59 พลิกกลับเป็นกำไรหลักเทียบช่วงเดียวกันของปีก่อน และเทียบไตรมาสก่อนหน้า
เนื่องจากอัตราค่าโฆษณาของทีวีดิจิตตอลที่เพิ่มขึ้นและช่วงไฮซีซั่นสำหรับธุรกิจสื่อ โดยคาดอัตรายอดจองเวลาโฆษณาทีวีดิจิตัลจะอยู่ที่ 80% ในไตรมาส 2/59 เพิ่มขึ้นจาก 65% ในไตรมาส 1/59 นอกจากนี้ คาดอัตราค่าโฆษณาเฉลี่ยในไตรมาส 2/59 จะอยู่ที่ 20,000 บาทต่อนาที เพิ่มขึ้น 54 %เทียบช่วงเดียวกันของปีก่อนและ 11 % เทียบไตรมาสก่อนหน้า
บริษัทได้ทำการซื้อลิขสิทธิ์ภาพยนตร์จาก คุณวิสูตร พูลวรลักษณ์ อีกทั้งก่อนหน้านี้บริษัททำข้อตกลงข้อเสนอซื้อภาพยนตร์กับ 3 ค่ายยักษ์ใหญ่ในต่างประเทศโดยมีระยะเวลาสัญญาประมาณ 3-7 ปี และ 2 ค่ายยักษ์ใหญ่ของไทย (สหมงคลฟิล์มและพระนครฟิล์ม) ในปีนี้บริษัทมีแผนที่จะทำการซื้อดีลภาพยนตร์เพิ่มเติมซึ่งจะสนับสนุนการเติบโตของช่องโมโน 29, ช่องโมโนพลัส ที่(ช่องดาวเทียม) และ Monomaxxx.com เว็บไซต์ดูหนังออนไลน์ สำหรับดีลที่บริษัททำนั้นจะการันตีหลังจากภาพยนตร์เข้าโรง สิทธ์ในการออกอากาศผ่านโทรทัศน์จะเป็นของ MONO เจ้าเดียวเท่านั้น
ปรับเพิ่มประมาณการรายได้ 6%, 2% และ 2% ในปี 2559, 2560 และ 2561 ตามลำดับ ด้วยสมมติฐานอัตราค่าโฆษณาใหม่ที่ 20,000 บาทต่อนาที, 23,000 บาทต่อนาที และ 28,000 บาทต่อนาทีตามลำดับ นอกจากนี้ปรับเพิ่มประมาณการผลประกอบการปี 2559 เป็นกำไรหลัก 152 ล้านบาท เพิ่มจากที่ประเมินก่อนหน้าที่ 82 ล้านบาท และยังปรับเพิ่มประมาณกำไรปี 2560 และ 2561 ขึ้นอีก 10% และ 7% ตามลำดับ จากแนวโน้มที่ดีขึ้นของธุรกิจดิจิตัลทีวี นอกจากนี้ MONO มีโอกาสที่จะบันทึกรายการกำไรพิเศษจากการกลับรายการค่าใช้จ่ายสำหรับกองทุน USO (80-100 ล้านบาท) ในไตรมาส 3/59 (กสทช.จะมีข้อสรุปในเดือนก.ค.-ส.ค.)แนะซื้อเก็งกำไรเป้า 2.80 บาท